Source: https://podpora.financnasprava.sk/172825-Podiel-na-majetku-pri-z%C3%A1niku-ob%C4%8Dianskeho-zdru%C5%BEenia
Timestamp: 2020-05-28 02:17:10+00:00

Document:
Podiel na majetku pri zániku občianskeho združenia
Úvod > Daň z príjmov > Daň z príjmov fyzickej osoby > Príjmy ostatné > Stanoviská Finančného riaditeľstva SR > Podiel na majetku pri zániku občianskeho združenia
Občianske združenie zaniká dobrovoľným rozpustením na základe rozhodnutia jeho zakladajúcich členov. V majetku je evidovaný zostatok pokladničnej hotovosti a zostatok na bankovom účte. V rámci majetkového vyporiadania pri zániku občianskeho združenia bude fyzickej osobe ako členovi občianskeho združenia vyplatený podiel na majetku občianskeho združenia. Môže sa tento príjem oslobodiť od dane z príjmov podľa § 9 ods. 2 písm. j) zákona o dani z príjmov ako príspevok z prostriedkov občianskeho združenia?
Odpoveď zo dňa 5.3.2018
Podľa § 13 ods. 2 zákona č. 83/1990 Zb. o združovaní občanov v znení neskorších predpisov sa pri zániku občianskeho združenia vykoná majetkové vyrovnanie. Príjem plynúci fyzickej osobe z majetkového vyrovnania pri zániku občianskeho združenia je v súlade s § 2 písm. b) ZDP predmetom dane z príjmov. Zdaniteľným príjmom je podľa § 2 písm. h) ZDP príjem, ktorý je predmetom dane a nie je oslobodený od dane podľa tohto zákona ani medzinárodnej zmluvy.
V súlade s § 9 ods. 2 písm. j) ZDP od dane z príjmov sú oslobodené podpory a príspevky z prostriedkov občianskych združení vrátane nepeňažného plnenia okrem platieb prijatých ako náhrada za stratu príjmu alebo v súvislosti s výkonom činností, z ktorých plynú príjmy podľa § 5 a 6 ZDP.
Príjem plynúci fyzickej osobe z majetkového vyrovnania pri zániku občianskeho združenia nie je podporou ani príspevkom a nie je príjmom oslobodeným od dane podľa § 9 ods. 2 písm. j) ZDP. Uvedený príjem predstavuje zdaniteľný príjem fyzickej osoby podľa § 8 ZDP (iný príjem).
Od dane z príjmov nie je podľa § 9 ods. 2 písm. j) ZDP oslobodená ani odmena vyplatená členovi občianskeho združenia za prácu vykonanú pre občianske združenie. Táto odmena predstavuje zdaniteľný príjem podľa § 5 ZDP.

References: § 9
 § 13
 § 2
 § 2
 § 9
 § 5
 § 9
 § 8
 § 9
 § 5